Հովհաննես Մոսոյան

Հովհաննես Հակոբի Մոսոյան (), հայ մանկավարժ։ Հայրենական մեծ պատերազմի վետերան։ ԽՄԿԿ անդամ (1944):

Կենսագրություն 
Հովհաննես Մոսոյանը ծնվել է 1920 թվականին, Ախուրյանի շրջանի Ազատան գյուղում։ 1939 թվականին ավարտել է գյուղի միջնակարգ դպրոցը և ընդունվել Լենինականի երկամյա մանկավարժական ինստիտուտը։

Մոսոյանը 1940 թվականին զորակոչվել է կարմիր բանակ, ծառայել Արևմտյան հատուկ ռազմական օկրուգի տանկային զորամասում։ Ավարտել է գնդի սերժանտական դպրոցը և ստացել կրտսեր սերժանտի կոչում։ Մոսոյանը 1941 թվականի հունիսի 22-ին արևմտյան սահմանի վրա է ստացել առաջին մարտական մկրտությունը։ 1942 թվականի հունիսին 85-րդ հատուկ տանկային բրիգադի կազմում մասնակցել է Հարավ-Արևմտյան ռազմաճակատի մարտական գործողություններին, Ստալինգրադի պաշտպանությանը, ապա՝ մեր զորքերի՝ հարձակողական գործողություններին։ Մասնակցել է Հյուսիսային Կովկասում մղված մարտերին, որտեղ վիրավորվել է։ Հոսպիտալում ապաքինվելուց հետո վերադարձել է իր զորամաս և կռվել Ղրիմի ազատագրման համար։ 1944 թվականի հունվարին վիրավորվել է և, որպես Հայրենական պատերազմի հաշմանդամ, զորացրվել է բանակից։ Ռազմաճակատում ընդունվել է կոմունիստական կուսակցության շարքերը։ Ռազմաճակատում ցուցաբերած արիության ու խիզախության համար Մոսոյանը պարգևատրվել է Կարմիր աստղի շքանշանով, «Խիզախության համար», «Ստալինգրադի պաշտպանության համար» և այլ մեդալներով։ 

Ավարտել է Լենինականի երկամյա մանկավարժական ինստիտուտի պատմության ֆակուլտետը, աշխատել Թալինի շրջանի Մաստարա գյուղի միջնակարգ դպրոցում, 1947-1964 թվականներին եղել է Ախուրյանի շրջանի Բենիամին գյուղի դպրոցի տնօրեն։ 1964 թվականից եղել է Ազատանի միջնակարգ դպրոցի ուսմասվար։ 1949 թվականին, միաժամանակ, սովորել և ավարտել է Երևանի պետական հեռակա մանկավարժական ինստիտուտի պատմության ֆակուլտետը։

Պարգևներ 
 Կարմիր աստղի շքանշան
 «Խիզախության համար» մեդալ
 «Ստալինգրադի պաշտպանության համար» մեդալ

Ծանոթագրություններ 

Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Կարմիր աստղի շքանշանի ասպետներ
Ստալինգրադի ճակատամարտի մասնակիցներ
ԽՄԿԿ անդամներ